钦定古今图书集成/理学汇编/学行典/第132卷 > 朱子全书 > 《答吕子约》
## 钦定古今图书集成/理学汇编/学行典/第132卷 > 朱子全书 > 《答吕子约》

“主一”，只是专一。盖无事则湛然安静而不惊于动，有
事则随事应变而不及乎他，是所谓主事者，乃所以
为主一者也。观程子书中所论敬处，《类集》而考之，亦
可见矣。若是有所系恋，却是私意。虽似专一不舍，然
既有系恋，则必有事已过而心未忘，身在此而心在
彼者。此其支离畔援，与主一无适，非但不同，直是相
反，今比而论之，亦可谓不察矣。惟其不察于此，是以
未能专一，而已有“固必矜持”之戒。身心彼此实有系
恋支离之病，而反不自知其非。